
Παρασκευή, 16 Οκτωβρίου 2026

ΔΕΛΤΙΟ ΤΥΠΟΥ

Εντοπισμός και κατάσχεση άνω των 2,2 kg κοκαΐνης και 5,3 kg skunk στο Διεθνή Αερολιμένα Αθηνών «Ελ. Βενιζέλος» – Σύλληψη 32χρονου αλλοδαπού

Στο πλαίσιο των συστηματικών και εντατικών ελέγχων που διενεργούν τα στελέχη του Λιμενικού Σώματος – Ελληνικής Ακτοφυλακής για την καταπολέμηση οργανωμένων εγκληματικών ομάδων εμπορίας ναρκωτικών ουσιών, αποκαλύφθηκε η δράση δικτύου που δραστηριοποιούνταν στην εισαγωγή προς περαιτέρω διακίνησης σημαντικών ποσοτήτων κοκαΐνης και ακατέργαστης κάνναβης υδροπονικής καλλιέργειας (skunk). 

Ειδικότερα, την 06.10.2026 κατόπιν αξιοποίησης πληροφοριών της Περιφερειακής Ομάδας Δίωξης Ναρκωτικών (Π.Ο.ΔΙ.Ν.) του Κεντρικού Λιμεναρχείου Πάτρας, στελέχη αυτής από κοινού με στελέχη της Διεύθυνσης Δίωξης Ναρκωτικών και Λαθρεμπορίου (ΔΙ.ΔΙ.ΝΑ.Λ.) του Αρχηγείου Λ.Σ.-ΕΛ.ΑΚΤ. και τη συνδρομή τελωνειακών υπαλλήλων του Τελωνείου Ανατολικής Αττικής, εντόπισαν σε αποθήκη του Διεθνούς Αερολιμένα Αθηνών «Ελευθέριος Βενιζέλος» ύποπτο ξύλινο κιβώτιο προερχόμενο από τη Βραζιλία.

Κατόπιν ένδειξης  του σκύλου ανίχνευσης ναρκωτικών ουσιών «ΜΕΖΚΑΛ» της Π.Ο.ΔΙ.Ν. του Κ.Λ Πάτρας, εντοπίστηκαν επιμελώς κρυμμένες σε ειδικά διαμορφωμένη κρύπτη εντός του ξύλινου δαπέδου του ανωτέρω κιβωτίου τέσσερις (04) πλαστικές συσκευασίες που περιείχαν κοκαΐνη συνολικού μικτού βάρους 2.235 γρ. Κατόπιν έγκρισης του κ. Εισαγγελέα Εφετών Αθηνών, ενεργοποιήθηκε ο μηχανισμός ελεγχόμενης μεταφοράς και παράδοσης του υπόψη κιβωτίου που είχε σαν αποτέλεσμα τη σύλληψη του 32χρονου αλλοδαπού(υπήκοος Σουηδίας) παραλήπτη την 14.10.2026 σε περιοχή της Αττικής.

Ακολούθως την ίδια ημέρα, στο πλαίσιο των περαιτέρω ερευνών και της αξιοποίησης στοιχείων, υπό την εποπτεία του αρμόδιου κ. Εισαγγελέα Ποινικής Δίωξης Αθηνών, τα ανωτέρω στελέχη της Δίωξης Ναρκωτικών του ΛΣ-ΕΛ.ΑΚΤ εντόπισαν στις αποθήκες του Διεθνούς Αερολιμένα Αθηνών «Ελευθέριος Βενιζέλος» και δεύτερο ύποπτο, χάρτινο, κιβώτιο προερχόμενο από τις Ηνωμένες Πολιτείες Αμερικής, με τελικό παραλήπτη τον συλληφθέντα αλλοδαπό. Κατά τον έλεγχο που διενεργήθηκε με τη συνδρομή του σκύλου ανίχνευσης ναρκωτικών ουσιών Κ9 «ΜΕΖΚΑΛ», ανευρέθησαν δέκα (10) αεροστεγείς πλαστικές συσκευασίες με ακατέργαστη κάνναβη υδροπονικής καλλιέργειας (Skunk) συνολικού μικτού βάρους 5.317 γρ. 


Συνολικά εντοπίστηκαν και κατασχέθηκαν:
Ποσότητα κοκαΐνης συνολικού μικτού βάρους 2.235 γρ.
Ποσότητα ακατέργαστης κάνναβης υδροπονικής καλλιέργειας (Skunk) συνολικού μικτού βάρους 5.317 γρ.
Μία συσκευή κινητής τηλεφωνίας.

Το συνολικό προσδοκώμενο οικονομικό όφελος από τη διακίνηση των ανευρεθέντων ποσοτήτων στην παράνομη αγορά υπερβαίνει τις 380.000€. 

Προανάκριση διενεργείται από την Περιφερειακή Ομάδα Δίωξης Ναρκωτικών (Π.Ο.ΔΙ.Ν.) του Κεντρικού Λιμεναρχείου Πάτρας. Παράλληλα, η Διεύθυνση Δίωξης Ναρκωτικών και Λαθρεμπορίου (ΔΙ.ΔΙ.ΝΑ.Λ.) βρίσκεται σε στενή συνεργασία με τις αντίστοιχες διωκτικές αρχές των χωρών αποστολής των δεμάτων, για τον εντοπισμό των προεκτάσεων του διεθνικού εγκληματικού δικτύου.

Διαθέσιμο φωτογραφικό και οπτικοακουστικό υλικό έχει αναρτηθεί στην ιστοσελίδα www.hcg.gr

Ακτή Βασιλειάδη Πύλη Ε1-Ε2, 185 10 Πειραιάς, τηλ.: 213137-1714, fax: 210-4191590
website: www.hcg.gr , e-mail: mme@yna.gov.gr

